
VINKO D.r PULIŠIĆ 

PO MILOSTI BOŽJOJ I SVETE APOSTOLSKE STOLICE 
NADBISKUP ZADARSKI 
PRVOSTOLNIK DALMACIJE 
PRAVI TAJNI SAVJETNIK NJ. CES. I KR. APOST. 

VELIČANSTVA 

LJUBLJENIM VJERNICIMA SVOJE NADBISKUPIJE 
POZDRAV I MIR OD GOSPODINA. 

Svijet što stariji to gori biva. To je riječ koju 
često opetuju starci, ali je mladji ne shvataju jer im 
fali iskustvo prošlosti a ne tare ih briga za budućnost. 

Ima ipak jedna druga riječ koju svi razumiju, a 
ta je: na mladjima svijet ostaje. Takovo će biti da- 
našnje i buduće društvo kakovi budu pojedinci, koji 
ga budu sačinjavali ; bude li nam mladež poslušna i ćudo- 
redna, nema dvojbe da će i cijelo društvo biti takovo. 

Žalosno i danomično iskustvo uvjerava nas ipak 
da nam je upravo današnja mladež i neposlušna i ne- 
ćudoredna, bez Vjere i bez stalnih zdravih načela, 
mladež koja ne priznaje vlasti niti roditelja niti starje- 
šina, jer ne poznaje i jer omalovažuje Božju vlast. 

Ljudi su i u prošlim vjekovima i ^riješili i bili nepo- 
slušni, jer je narav po grijehu istočnomu pokvarena 
uvijek bila sklona na zlo, ali ipak grijeh je bio sma- 
tran prekršajem Božjeg zakona, i svak je bio uvjeren 
da je neposluh teško pomanjkanje podložnosti očinskoj 
vlasti i onoj zakonitih starješina. Danas na žalost ljudi 
drukčije sude ; toliko prekršaji Božjih zapovijedi koliko 
oni ljudskih zakona ispričavaju se na temelju krivih 
načela, što su plod strasti i krivog mišljenja, a idu za 
tim da se opravdaju zla djela. Zlo je to koje mi svi 
oplakujemo, ali ih ima malo, koji bi znali koji je tomu 
pravi uzrok. Uzrok te opće nevolje jest pomanjkanje 
dobrog uzgoja. Na sve načine nastoji se protumačiti 
tu današnju moralnu nevolju i izmišljaju se razni po- 
kušaji da se riješi tako zvano socijalno pitanje, a za- 
čudo je kako se pri tomu zaboravlja da je svemu 
ovomu zlu izvor u domaćem uzgoju. Naravno je dakle 
da ljudi, ne poznavajući taj izvor, bivaju sve to gori 
te svijet brzim korakom ide u susret socijalnoj i vjer- 
skoj propasti. Bez ovog domaćeg uzgoja niti škola 
može postignuti svoj uzvišeni cilj niti će se ikada dr- 
žavni zakoni pripravno i tačno vršiti. Zato je najvažnija 
dužnost i najsvetije zvanje roditelja da kršćanski uzgoje 
svoju djecu i da pomno bdiju na njihovu nevinost. 
"Svakako je potrebito, pisao je veliki Papa Lav XIII, 
da roditelji svim svojim silama nastoje očuvati nevinost 
svoje djece i odmah iz rane ih mladosti priviknuti na 
krjepost. Još iz malih nogu nek se djeca nauče sinov- 
skom ljubavi ljubiti Boga i poštivati njegovo Veličan- 
stvo; nek se pokoravaju vlasti vladara i zakona; nek 
se opru pohoti te se savjesno drže reda, koji je Bog 
postavio u društvu i u obitelji. *) 


Uzalud bi roditelji bili poklonili svojoj djeci 
ovaj vremeniti život kada oni nebi uputili svoju djecu 
na takav kršćanski život kojim bi djeca zaslužila vječni 
život i konačnu sreću. Ipak na žalost roditelji valjda 
nijednu drugu svoju dužnost tako ne zanemaruju i nepo- 
znaju kao ovu; te valja priznati da smo se u tom 
pogledu do skrajnosti iznevjerili predajama svojih starijih. 

Bilo je vrijeme kada je po nauku sv. Petra svaka 
obitelj bila kao jedno domaće svetište, u kojemu su 
stariji bili smatrani kao svećenici. *) U to doba svaka 
je kuća bila hram, u kojemu su se dnevne molitve 
zajedno molile; u tim kućama Vjera je upravljala 
cijelim životom a strogo su se opsluživali zakoni 
Božji i zapovijedi sv. Matere Crkve, te se je znalo 
koji su dani posta a koji nemrsa i vjerno ih se je 
opsluživalo. Oh kako je bilo lijepo vidjeti kako rodi- 
telji često puta kroz godinu pristupaju s djecom na 
sv. Sakramente, kako svi zajedno u blagdane zapo- 
vijedane pobožno slušaju sv. Misu ! U takovim kućama 
izvanjsko pošteno vladanje išlo je usporedo sa dubo- 
kom pobožnošću duše. Toga radi u četvrtom vijeku 
zloglasni car Julijan odmetnik, koji je htio ponovno 
uskrisiti u carstvu rimskom poganstvo, znao bi često 
reći svojim poganskim podanicima : Živite čestito i po- 
šteno kako živu kršćani eda budete mogli usposta- 
viti štovanje bogova. 

Tako su živjeli prvi kršćani, tako su više manje 
osim rijetkih iznimaka živjeli i naši djedovi kojih se- 
damdeset godina natrag. Od onda Vjera je žalibože 
počela gubiti onaj svoj sveti upliv, nestalo je sinovske 
ljubavi, domaćeg posluha i reda, vjernosti izmedju po- 


*) Encycl. Quod Apostolici muneris. 


*) 1. Petr 2, 9. 

danika i vladara. Cijeli se je društveni red poremetio, 
jer je malo po malo u obiteljima propadao ozbiljni 
kršćanski uzgoj a time i vjersko osvjedočenje i mo- 
ralno vladanje. 1 danas iza devetnaest vijekova kršćan- 
stva svijet je jednostavno postao poganskim, kako nas 
to najbolje uvjerava ovaj današnji grozni rat. 

Ljudi se ne žacaju ni najnepoštenijih sredstava 
samo nek se dodje do odredjenog cilja. Stari su Grci 
i Rimljani prodavali roba za 86 kruna, danas ljudski 
život cijeni se i još manje, te se gadnim i nečuve- 
nim cinizmom govori o ljudskom materijalu kao da su 
ljudi puške i mitraljeze, kojima ratujuća država raspo- 
laže da ih baci u ždrijelo neprijateljskih topova. Fali 
nam kršćanskog uzgoja pak zato nemamo niti ljudskog 
čuvstva. 

U svom lanjskom pastirskom pismu o sv. Ženidbi 
govorio sam o dužnostima koje imaju roditelji prama 
svojoj djeci, a samo sam se u kratko dotakao dužnosti 
koju oni imadu da kršćanski uzgoje svoj porod. Ali je 
ovo pitanje tako važno, te zaslužuje da se potanko o 
njemu raspravlja. Jer o uzgoju ovisi budućnost Vjere 
i društva. Zato sam odlučio da Vam o tom velevažnom 

pitanju govorim u ovogodišnjem pastirskom listu. 

* 

* * 

Uzgajati znači pozorno pratiti ćud djeteta te ju 
vježbati eda se ona što je moguće savršenije razvije ; 
zato uzgojitelj mora da kroti i da se bori proti zlim 
nagnućima, što se nalaze u ljudskoj naravi oslabljenoj 
uslijed istočnog grijeha; na taj način dijete uz pomoć 
milosti Božje, koja ne fali nikada, postaje sposobnim 
eda postigne svoj cilj na ovoj zemlji ; a taj je biti 
korisnim članom društva i postignuti jednoć zadnju 
svrhu za koju je čovjek stvoren t. j. spasenje duše. 

Uzgoj mora da obuhvaća cijeloga čovjeka, koji 
je sastavljen od tijela i od neumrle duše. Zato kršćanski 
uzgoj ne smije da se ograniči na samo usavršivanje 
tijela, već osobito i na prvom mjestu mora ići za tim 
da usavrši duh, koji je plemenitiji i uzvišeniji dio čo- 
vjeka. Djeca kršćanskih roditelja po šv. Krštenju po- 
staju hramovi Duha Svetoga i baštinici vječnog bla- 
ženstva, te sa godinama moraju uvijek tako upravljati 
svojim životom eda postignu ovo blaženstvo. Samo 
kršćanski uzgoj može da ih sigurno vodi do ovoga 
nadnaravnoga cilja. Stoga kršćanski roditelji, ma kojemu 
om staležu i položaju pripadali, moraju smatrati najoz- 
bilnijom svojom dužnošću uzgajati svoju djecu u kršćan- 
skomu duhu i po načelima i uputama sv. Vjere. Oni 
su prvi i naravni uzgojitelji čovjeka, gradjanina i kršća- 
nina; i ako oni povjeravaju drugima uzgoj svoje djece, 
najpreča njihova dužnost jest paziti i zahtjevati da 
uzgojitelj bude prožet duhom kršćanskim i da uzgoj 
bude religijozni i moralni, jer se uzgoj po sebi odnosi 
najprije na moralni život te popravlja i upravlja čuv- 
stvima djeteta nastojeć da ono steče sve potrebite 
krjeposti. 

Uzgojitelj mora prihvatiti svaku prigodu eda u 
srce djeteta ulije dobre osjećaje i da ga privikne na 
krjeposna »djela po kojima će ono postati poštenim 
čovjekom, dobrim gradjaninom i valjanim kršćaninom. 

Ah do svega toga neće se nikako moći doći ako 
sam uzgojitelj nije uvjeren kršćanin. 

Ljubiti djecu zahtjev je to tako jak prirode da 
ga nije moguće nikako ugušiti. I ova ljubav što ju 
roditelji ćute prama svojoj djeci i prirodjeno im na- 
stojanje oko njihovog dobra, nameću roditeljima naj- 
teže dužnosti, koje se odnose na tijelo djece a još 

više na njihovu dušu. Tko dakle zanemari pravi uzgoj 
svoje djece pokazuje se bezdušnim prama njima i 
počinjava izdajstvo prema čovječjemu društvu kojemu 
djeca pripadaju, a što je još gore takovi roditelji po- 
staju nevjerni i buntovni proti Crkvi čiji su oni i 
njihova djeca sinovi. Zato sv. Pavao kaže : „Ako se 
čovjek ne brine za svoje, osobito pak za domaće, on 
je zanijekao Vjeru i gori je od nevjernika*', ') jer se 
ne drži vjerskih propisa, ne upravlja svojom obitelji 
po načelima sv. Evandjelja i tako je gori od nevjer- 
nika, jer su isti pogani upućivali svoje domaće na 
štovanje kipova a navlaš kućnih bogova. Sveto Pismo 
na sijaset mjesta zapovjeda roditeljima da se brinu za 
svoju djecu i da svim silama nastoje oko njihovog 
vremenitog i vječnog blagostanja. Isukrst kad je uzvisio 
ženidbu na čast pravoga sakramenta, htio je, kako sam 
vam to predočio u svom lanjskom korizmenom pastir- 
skom listu, pružiti roditeljima pomagala i osobitih mi- 
losti kojima će oni moći lakše i uspješnije uzgajati u 
katoličkoj Vjeri svoj porod. Suviše htio je Isus da 
ženidbeni vez bude nerazrješiv eda roditelji medju- 
sobno i doživotno vezani budu se mogli zajednički 
posvetiti kršćanskom uzgoju svoje djece. Roditelji imaju 
svetu dužnost uzgajati djecu u ljubavi Božjoj eda lju- 
beći Boga i opsluživajući ovdje na zemlji njegove sv. 
zapovijedi budu spašeni. Zato moraju: 1.) oni sami 
najprije učiti svoju djecu, zatim nastojati da ih drugi 
pouče u vjerskim istinama, i na vrijeme priviknuti ih 
na vršenje kršćanskih dužnosti ; 2.) paziti na njihovo 
vladanje i čuvati ih od svake pogibelji da se pokvare ; 
3.) pametno ih opominjati, odlučno popravljati njihove 


pogreške i do potrebe ljubezno ih kazniti ; 4.) pred- 
njačiti im dobrim primjerom. 

Govorit ću vam napose i potanko o svim ovim 
dužnostima. 

* 

* * 

Djeca su zalog što su roditelji primili od Boga. 
O kojem zalogu oni će jednog dana morati položiti 
najstroži račun Stvoritelju. Zato su roditelji dužni što 
prije mogu krstiti svoju djecu. Tko preko jednog mje- 
seca zanemari krstiti svoje dijete, smrtno griješi. Mo- 
raju nastojati da pouče svoju nejaku djecu u onim 
temeljnim istinama, koje svakako mora da znade svaki 
kršćanin da se može spasiti. Tijelo i dušu djeteta po- 
cima se uzgajati danom kad se ono rodilo. Pa kao što 
je teško izliječiti ga od bolesti, koju je na sebe na- 
vuklo pokvarenim majčinim mlijekom, tako ga je teško 
osioboditi od zlih navika, koje je mlijekom usasnulo, 
govori jedan dubokoumni pisac i nadodaje : Potrebito 
je priviknuti djecu na krjepost više i prije navikom 
nego li poukom. ’) Vjerskim uzgojem mora se zapo- 
četi od zipke. Nije nikada prerano početi ulijevati u 
djetinju dušu čuvstva Vjere i pobožnosti, koja osta- 
vljaju u djetetu dobar utisak kroz cijeli njegov život. 
Velika je i kobna pogreška misliti da se mora čekati 
dok dodje dijete na dobu razuma da mu budeš mogao 
govoriti o Bogu i o Božjim stvarima. 

Ima ih na žalost koji protivno misle a vodja im 
je zloglasni bezvjerac Ivan Jakov Rousseau, koji u 
svojem nedostojno pohvaljenom Emilu, tom filozofskom 


*) Cesare Balbo. Pensieri ed esempi pag. 142. 
II. ediz. Firenze Le Monier 1856. 


*) 1. Tim. 5, 8. 

romanu o uzgoju, govori nam o jednom svojem po- 
sebnom načinu uzgajanja koji se ne može nikako 
prihvatiti, budući on uvjerenja da se za uzgoj djeteta 
ne smije nitko drugi brinuti osim jedine majke pri- 
rode. A jedna ovakova bezbožna knjiga bila je pre- 
vedena i na hrvatski jezik te na žalost resi knjižnice 
nekih naših zavoda. 

Kao što se sjeme u jeseni bačeno u zemlju u 
istoj razvija eda kasnije proklija i donese plod, tako i 
dijete od dvije tri godine i ako ne može da upozna 
krjepost, pobožnost i vjerske istine, ipak ono prima 
pojmove ovih istina, koje ostaju u njegovom nježnom 
srcu i tu oživljuju te se u svoje doba pokazuju i do- 
nose onaj plod komu se inače ne bismo mogli nadati 
kada bi se te istine bile saopćile djetetu u kasnijoj 
dobi. 

Majka ne čeka da joj dijete dodje na dobu ra- 
zuma eda mu kaže tko je njegov otac a još manje 
smije čekati da mu reče da on u nebu ima milog Oca, 
koji ga je stvorio i koji je za njega umro na Križu ! 

Kako što se u vašoj djeci razvija um tako uspo- 
redo nastojte, dragi roditelji, da tumačite zornim, 
jednostavnim i lahkim načinom prve temeljne istine 
naše sv. Vjere. Upoznajte ih s onim dragim Bogom, 
koji ih je stvorio, govorite im o svrsi radi koje su na 
ovoj zemlji i često im predočujte njihovo odredjenje 
za drugi život, koji će za uvijeke trajati i u komu će 
oni biti vječno ili sretni ili nesretni prama njihovim 
zaslugama. 

Vaša mora biti briga, o roditelji, uvjeriti djecu 
vašu da je njihova duša neizmjerno dragocjenija od 
tijela, i predočiti im sve što je milosrdni Isus učinio 
da spasi njihovu dušu. Ne zaboravite sjetiti ih na ono 

proklestvo u kojem se svi ljudi radjaju uslijed grijeha 
istočnoga, od kojega proklestva bijahu oslobodjeni po 
zaslugama Spasitelja, koji je postao čovjekom i umro 
za nas na Križu. Sjetite ih na zasluge kojih's'u postali 
dionicima po sv. Krštenju i nek ne zaborave nikada 
na ovo izvanredno dobročinstvo Otkupitelja i na ob- 
veze kojima su se na istom obvezali. 

Naučite ih napokon kako je neophodno potrebito 
moliti se Bogu, od koga nam je svako dobro vreme- 
nito i vječno, a komu smo dužni služiti vršeći njegove 
zapovijedi. Teško griješe oni roditelji koji zanemaruju 
poučiti, pa bilo to i preko drugoga, svoju djecu u 
prvim počecima katekizma, te ih naučiti Vjerovanje, 
10 zapovijedi Božjih i 5 zapovijedi sv. Matere Crkve. 
Pogreška je misliti da je vjerska pouka samo dužnost 
župnika ili učitelja, jer ta pouka mora započeti u obi- 
telji i to u materinom naručaju. 

Na vrijeme šaljite djecu na školu i u crkvu na 
nauk kršćanski, budite pri ruci vjeroučiteljima i učite- 
ljima odlučno braneći njihovu vlast i njihov ugled 
pred vašom opornom djecom, jer nema stvari koja bi 
više priječila i usporivala uspjeh škole od omalovaži- 
vanja i ozloglašivanja učitelja i učionice. A ipak rodi- 
telji ne rijetko govore i ako možda nehote proti uči- 
telju i proti školi, koja kadkada ne donosi onaj uspjeh 
koji od nje tražimo a to uprav zato jer se nepravedno 
pred samim učenicima govori proti školi, i to baš od 
onih kojima bi moralo biti najviše na srcu redovito 
pohadjanje škole. Priviknite k tomu vašu djecu na 
molitvu, nek se nauče moliti pobožno sklopljenim ru- 
kama i nek im za njihove molitve oči budu uprte 
prama nebu ili prama kojoj nabožnoj slici, kojih ne 
bi smjelo nikada manjkati u kršćanskim kućama, jer, 

eda se i u djeci bude sve više razvijalo čuvstvo po- 
božnosti, potrebita je zorna obuka. Odmah u po- 
četku oprite se njihovim neurednim zahtjevima i hirima, 
jer sv. Pismo veli da dijete prepušteno svojim željama 
na sramotu je materi. J ) 

Duh Sveti nam kaže, da se sva mudrost dobrih 
sinova dade svesti na posluh i na ljubav ; ‘) a da vi 
postignete jedno i drugo nema vam uspješnijeg sred- 
stva do sv. Vjere; pa i po ovom se vidi kako je po- 
trebito još iz malih nogu uzgajati djecu u istinama 
naše sv. Vjere. Budete li nastojali učvrstiti vašu djecu 
u pobožnosti, bit će vam lahko privesti ih na vršenje 
ma bilo koje dužnosti, jer će oni u vašem glasu pri- 
poznati glas Božji i ćutit će se dužni u savjesti ne 
kršiti ga. Dobra načela usadjena u srce djece još za 
malenih nogu, bit će im uvijek od koristi, pa i u slu- 
čaju da sadju stranputice, jer ova načela jednoć usvojena 
ne zaboravljaju se sasvim nikada više. Težina i žestina 
strasti moći će zaista donekle prikriti i ugušiti ta na- 
čela, ali valaj ne će ih nikada sasvijem izbrisati iz 
njihove duše. I kada se ova načela nadju u opreci i u 
protuslovlju sa pokvarenim životom što se provodi, 
ona će uvijek probuditi u dnu savjesti grizodušje, 
koje osvješćuje ljude osobito za vrijeme kakve nevolje 
ili bolesti. U ovim bo prilikama ovo se grizodušje 
najjače pojavljuje i najlasnije se probudjuju dobra na- 
čela što smo usisali u djetinstvu. Mnogo primjera po- 
tvrdjuju nam ovu istinu, te ne smijemo nikada potpuno 
izgubiti nadu, da će se na bolji put povratiti i zalu- 
tala osoba samo ako je ona u djetinstvu bila kršćanski 


1 ) Prov. 29, 15. 

2 ) Eccl. 3, 1. 

uzgojena. Ali ako se pokvarenom i razuzdanom životu 
pridruži nepoznanje vjerskih istina, može se kazati da 
takvoj nevolji nema lijeka. U tome slučaju živi se bez 
grizodušja i bez grizodušja se provodi nepošteni i 
bezbožni život do kraja. Nema nikakve nade da će se 
popraviti pokvaren i u vjerskim istinama neupućen sin. 
1 ove žalosne posljedice nepoznavanja katekizma mo- 
raju vas jednom uvjeriti o nuždi i o dužnosti što imate 
da sa svim nastojanjem uzgojite vašu djecu u kršćan- 
skim istinama i da istoj još iz malih nogu usadite u 
srce čuvstva pobožnosti i straha Božjega. 

Nepoznavanje vjerskih istina i vjerskih dužnosti, 
u kojem roditelji puštaju rasti svoju djecu, jest prvi i 
najpoglavitiji uzrok pokvarenosti te djece i prerane 
njihove izopačenosti i uzrokom je ne samo njihovog 
vječnog osudjenja, nego i propasti njihovih nesretnih 
roditelja. Mnogi roditelji tvrde da oni nijesu u stanju 
poučavati svoju djecu u vjerskim istinama jer ih oni 
sami nepoznaju. Ali ih ovo njihovo neznanje ni naj- 
manje ne ispričava, jer su oni po duši dužni i kao 
kršćani i kao roditelji poznavati kršćanski nauk. Stoga, 
odazivljujući se naredbama sv. Crkve ja sam u mom 
lanjskom pastirskom listu naredio, da nitko ne smije 
biti pripušten k sakramentu sv. Ženidbe, ako nije prije 
na posebnom ispitu dokazao da dostatno poznaje vje- 
ronauk kršćanski. 

* 

* * 

Da vam djeca budu valjano uzgojena nije dosta, 
dragi roditelji, da ih samo poučite u prvim počecima 
sv. Vjere i da u njima još malenima usadite pobožnost 
i sveti strah Božji, već je vaša prestroga dužnost da 
budnim okom pratite i njihovo vladanje, te da ih do 

potrebe zgodno opomenete. Budna pomnja ide za tim 
da zapriječi izopačenost djece, a ozbilnoj opomeni te 
do potrebe i kazni cilj je da dijete poprave i da ga 
u buduće očuvaju od pogrješaka. A budući da je 
mnogo lasnije preteći zlo nego li od njega liječiti, 
očevidno je da je pažnja i nadzor najvažnije, ali je ovo 
uprav ono što na žalost mnogi ter mnogi roditelji za- 
nemaruju. 

Kao čuvari svoje djece moraju roditelji budnim 
okom bdjeti nad njima a osobito paziti, s kim se oni 
druže bilo u kući bilo na dvoru. Njihova je duž- 
nost s toga odalečivati od svoje djece sve ono što 
bi istu moglo sablazniti, kao zle slike i ne lijepe pri- 
zore. 

Paziti će roditelji da li njihova djeca pobožno i 
redovito vrše svoje kršćanske dužnosti i kako se vla- 
daju u crkvi, te će ih držat daleko, kao od ljutice 
zmije, od pokvarenih drugova, ne će im nikako i ni- 
kada dopuštati da pohadjaju pogibeljne prestave bilo 
kazališta bilo kinematografa. Sve će svoje sile uložiti 
u to da ne dopanu ruku njihove djece gadni romani, 
dnevnici i listovi koji siju neslogu i buntovna načela, 
koji omalovažuju i izrugavaju Vjeru i kršćansko življenje. 

Uvaženi liječnik prošlog vijeka D.r Descuret piše : 
„Prestave i kazališta uzbudjuju živčani sustav osobito 
kod žena i djece ; oslabljuju fizičke sile i pospješuju 
razvitak erotičkih strasti. Romani prouzrokuju iste po- 
sljedice a k tomu usadjuju sklonost na strah, razuzda- 
nost i samoubojstvo". Ovaj sud potvrdjuje i glaso- 
viti njemački pisac Alban Stolz, koji veli da se u 
ogromnoj većini kazališnih prestava obožava nečista i 



*) Scavini, Theol. mor. 12 ediz. vol. I. p. 629. 

nevjerna ljubav. Sto kod takovih prestava nauče djeca? 
Zle i pokvarene misli radjaju se u njihovoj glavi, slabi 
se volja za radom dok se jača volja za igrom i za 
zabavama. Ipak kazalište u svojem prvom početku i 
kod Grka i kod Rimljana imalo je posve uzgojnu i so- 
cijalnu svrhu', bilo je kazalište prevažnim sredstvom mo- 
ralnog i estetskog uzgoja, jer je bilo sve udahnuto 
pravom umjetnošću i zdravim načelima ; dok danas, 
osim rijetkih iznimka, postalo je sredstvom pokvare- 
nosti i izopačenosti, jer namjerom da ide u susret 
ljudskim strastima zaboravilo je i na uzvišenost.umjetnosti 
i na svetost poštenog vladanja, te je prečesto grobom 
nevinosti. 

Zle posljedice pokvarenosti u koju je upala mladež 
obojega spola pohadjanjem bezstidnih i bezvjerskih 
kinematografskih prestava od dana na dan rastu i 
sve više zabrinjuju starije, koji se snebivaju sa sve 
veće razuzdanosti jadne mladeži. 

Danomi ',e u kinematografima bezstidno ali na ža- 
lost pozorno prate dječaci i djevojčice najgadnije zlo- 
čine, najbezstidnije trgovanjeljudskom puti, najgroznija 
ubojstva, najprostija ljubakanja, najdrzovitije kradje 
zasnovane i izvedene prefriganom zlobom i vas glib 
našeg pokvarenog društva, i uslijed toga ti jadnici i 
te jadnice ne samo što izgube svoju nevinost prije 
nego što su joj upoznali vrijednost, već i samu uža- 
snost pred najvećim zločinima, pa tako u njima ugasne 
svako moralno čuvstvo. 

Dok po svojoj pastirskoj dužnosti najodlučnije 
osudjujem ponašanje onih nesmotrenih roditelja, pravih 
ubojica svog vlastitog poroda, koji šalju ili sobom 
vode svoju djecu na kinematografske prestave a da 
se ni najmanje ne obaziru na to kakove su; molim i 





zaklinjem sve osobe zdravog razuma i poštenog srca 
da bez ikakvog obzira bojkotiraju sve nemoralne i 
bezvjerske kinematografe, a nek idu u susret onima 
koji znadu združiti dobro sa zabavnim te predstavljaju 
samo čine i predmete pristojne. Istodobno molim poli- 
tičku vlast nek povjeri nadzor nad kinematografima 
samo i jedino ozbiljnim i nepodmitljivim osobama, koje 
će i znati i htjeti isključiti iz javnog predstavljanja sve 
ono što se kosi sa vjerskim načelima i moralnim 
čuvstvima. 

Povijest i iskustvo nas uvjeravaju da mladići bez 
Vjere i bez morala jesu propast svojih obitelji a kuga 
ljudskog društva. 

Ta vaša budna pažnja nad djecom mora da bude 
postojana; jedan sami čas može lahko pružiti neiskusnom 
djetetu prigodu da se pokvari. 

Oni roditelji koji su prinudjeni povjeriti drugima 
uzgoj svoje djece, moraju izabrati osobe, u koje se 
oni mogu potpuno pouzdavati, i zavode, u kojima se 
na prvom mjestu pazi na Vjeru i moral. Smrtno griješe 
oni roditelji, koji povjeravaju svoju djecu osobama 
pokvarenim i bez Vjere, osobama koje su kadre izo- 
pačiti svoje gojence bilo svojim krivim načelima, bilo 
svojim hrdjavim izgledima ili jednostavno svojim vjer- 
skim indiferentizmom. *) 

Roditelji nek drže uvijek na oku svoju djecu 
tako da ne bude nijednog časa u kojemu ih ne bi 
vidili ili ne bi znali gdje su i s kim su. Zaista je 
žalosno vidjeti osobito u našem gradu toliku raspu- 
štenu djecu, raštrkanu po svim ulicama, gdje svojim 
urlikanjem, psostima, nepristojnim riječetinama a često 




') Gousset, Teol. mor. Tratt. del Dec. c. 2 § 599. 

i porugama vrijedjaju prolaznike; i čovjek se mora 
čudom čuditi kad vidi tolike zapuštene djevojčice 

gdje se skitaju simo tamo bez ičijeg nadzora. Rekao 
bi da su to sirote bez oca i majke, ali one imadu 
svoje roditelje, koji se na žalost ni najmanje ne brinu 
za njih. To je prisililo sv. Ivana Zlatoustoga ustvrditi 
kako se neki ter neki roditelji više brinu za svoje 

blago nego li za rodjenu djecu, jer zapitaš li takove 
roditelje, gdje im je konj, vo ili koja druga domaća 

životinja, oni će znati gdje su, dok katkada djeca 

ostaju po cijele dane na dvoru a da njihov otac ili 
njihova mati ne znadu gdje su bili. Roditelji se brinu 
za svoja polja i za svoje vrtove, budno paze na upra- 
vitelje svojih dobara, koja će morati ostaviti u baštin- 
stvo svojoj djeci, a za djecu im deveta briga : i na 
koncu pita taj rječiti carigradski Patrijarka : želite li, 
roditelji, obogatiti svoju djecu ? Naučite ih, biti po- 
štenima. *) 

Nije sve jedno da li je dijete ovdje ili ondje, 
da li je u ovom ili onom društvu, da li govori sa osobam 
poštenim ili sa neopreznom čeljadi, jer na žalost ne 
fali ih, koji znadu voditi i najbestidnije razgovore i 
pred nevinom djecom ; zato sv. Pavao na vječnu sra- 
motu nekih kršćana, koji ne znadu govoriti nego o 
nepristojnim i nečednim stvarima, dobacuje istima u 
lice ove riječi uzete od glasovitog poganskog komi- 
čara Menapdra: „Bestidni razgovori kvare dobro vla- 
danje". 2 ) 

Ne smijemo se čuditi što se mnogi roditelji sne- 
bivaju kako to da su njihova djeca naučila neke sra- 

J ) Hom. IX in Timoth. 
ž ) 1 Kor. 15, 33. 

2 


— 18 — 

motne riječi, neke grozne psosti, neka kriva načela i 
neke težnje i zle navike, što se sve iznenada poja- 
vljuju, kod te njihove djece. Treba tako malo da se 
upropasti jedno nevino dijete! 

U nekim selima naše Nadbiskupije moraju se 
često sažaljivati mnogi prkosi i štete nanesene od ra- 
puštene mladeži na zidovima, na krovovima, po sta- 
blima, po karovima i brodicama. Ovih šteta ne bi bilo 
kad bi roditelji bolje pazili na svoju djecu i kad bi 
im češće govorili o poštivanju što su dužni tudjim 
stvarima, i o dužnosti koju imaju da nadoknade što su 
iz objesti ili s kojeg mu drago drugog razloga nanijeli 
iskrnjemu ; jer Bog u sedmoj zapovijedi zabranjuje ne 
samo krasti nego i škoditi imanju iskrnjega ; a onaj 
koji je ukrao ili učinio svojevoljno, pa bilo i za šalu, 
štetu iskrnjemu dužan je tudje vratiti i štetu nadokna- 
diti, inače mu se grijeh na oprašta. Ove štete mogu 
biti uzrokom svadje i neprijateljstva, a uvijek slute na 
rdjavu budućnost, jer očituju pomanjkanje ljubavi 
kršćanske i poštovanja tudjih stvari, a k tomu su zna- 
kom divljih nagona, koji su na sramotu izobraže- 
noj i uljudnoj čeljadi. Tko se u mladosti privikne 
oštećivati tudji posjed, pa bilo i u malim stvarima, u 
zrelijoj dobi ne će se bojati krasti i oštećivati drugoga i 
na veliko. Stoga tko zateče koje drzovito dijete gdje nešto 
kvari, dužan je u savjesti zapriječiti kvar, dojaviti stvar 
dotičnim roditeljima, a kad bi ovi zanemarili opomenuti 
svoje dijete i popraviti kvar što je ono nanijelo, duž- 
nost je javiti zločinca župniku, učitelju ili seoskom 
glavaru, jer sv. Pismo veli da je Bog svakom čovjeku 
naredio, da se brine oko svoga iskrnjega. *) 

Svim dakle silama, dragi roditelji, pazite uvijek 
što više možete na vašu djecu, i nek su ona uvijek 
u vašem društvu ili u društvu poštenih i pouzdanih 
osoba. A kad vam vaše prilike nebi dopuštale da vam 
djeca budu uvijek s vama i da ih svukud pratite, mo- 
rate znati kada tačno počima i kad svršava škola, kad 
se otvara ili zatvara dućan ili tvornica kod koje je 
vaše dijete namješteno, eda se budete mogli uvjeriti da 
li su se na vrijeme vaša djeca povratila svojoj kući, ili 
se po ulicam skitala i možda iskrnjemu zanovetala i 
škodu činila. 

Kad bi neki roditelji savjesno i postojano ovako 
pazili na svoju djecu, oni ne bi bili prinudjeni po- 
segnuti za prisilnim sredstvima eda ih poprave. 

* 

* * 

Ali budući da katkada i uz najbolje nastojanje 
roditelja, neka djeca krenu na zlo, to je potrebito, eda 
se suspregnu i da se povrate k dobru, da ih roditelji 
zgodno i umjereno znadu kazniti. 

Poboljšanje će se zalutale djece postignuti ili 
opomenom, ili ukorom, ili napokon kaznom. A da se 
pri tomu bude imalo uspjeha, toliko opomena koliko 
kazna moraju se izvršiti u zgodno vrijeme i na zgodan 
način. Po nauci sv. Pisma, ovim se sredstvima mora 
započeti s rana, jer Duh Sveti kaže i ocu i materi: 
„Ne puštaj da ti se dijete vlada po svojim hirima, i ne 
vladaj se kao da ne bi znao što ono misli“ (t. j. iz 
njegovih malih nogu gledaj da upoznaš i njegove sklo- 
nosti i njegove težnje). „Prigni njegov vrat dokle je 
mlad i šibaj njegova pleća dokle je dijete, da on ne 
ukoči svoj vrat i ne postane neposlušan i ne prouzro- 
kuje ti bol u duši“. *) A na drugom mjestu : „Imaš li 


') Eccli. 17, 12. 


J ) Eccli. 30, 11. 12. 

djece? Daj im nauka i prigni njihov vrat odmah od 
djetinstva". *) Ovim opomenama sjeća Duh Sveti, ro- 
ditelje kako je njihova stroga dužnost da svladaju ne- 
posluh i tvrdoglavost svojih sinova dok su još maleni; 
te osudjuje žalosno vladanje nekih bezumnih otaca i 
matera, koji će svaku opravdati i oprostiti svojoj djeci, 
te misle da nijesu nikada zvani niti da opominju niti 
da ih kazne. Dok su djeca još malena ne ide se za 
tim da ih se uzgoji, jer popustljivi roditelji obično 
kažu da su im sinovi još premaleni; kad su pak od- 
rasli, onda se govori da ih nije moguće već obuzdati 
jer da su veliki i da hoće da čine što ih je volja. 
Dok su maleni ne uzgaja ih se niti ih se opominje, 
dapače se sa posmjehom prate njihova pomanjkanja, a 
katkada na žalost tako se zaborave neki roditelji da 
oni nagovaraju djecu na uvrijedljive riječi, na drzo- 
vite i na nepristojne kretnje, a kad uzrastu onda na- 
ravno da takove nije moguće više popraviti. 

I tako se u mnogim kršćanskim obiteljima neo- 
prostivom lakoumnošću zanemaruje uzgoj djece koja 
rastu neposlušna i razuzdana te su na sablazan svoga 
rodjenog mjesta, na muku i sramotu svojih obitelji i 
postaju prezir i kuga ljudskog društva. 

Prve početke tolikih zločina i tolikih zločinaca naših 
vremena treba tražiti u kakvoj zloj sklonosti, koju roditelji 
nijesu dosta u djetinstvu popravili. Grozne i žalosne stati- 
stike zadnjih vremena dokazuju da najveći dio zločinaca 
pripada sinovima pokvarenih i razuzdanih roditelja, koji 
zlim izgledom i posvemašnjim svojim zanemarivanjem 
ne malo dopriniješe propasti i pokvarenosti svoje djece. 
Povijest mnogih buntovnika, svih razbojnika i svih ti- 


0 Eccli. 7, 25. 

rijana, koji su tijekom vijekova osramotili i rastužili 
čovječanstvo, ima svoj početak u opetovanim a na 
žalost ne kažnjenim pogreškama mladosti. Odveć bih 
na dugo pošao kad bih vam htio navesti mnoge ža- 
losne primjere koji potvrdjuju ovu moju tvrdnju. 

Dok je stablo mlado lako ga je savijati i uvijati; 
ali kad ono odeblja, nema sile koja bi ga savila. Isto 
se dogadja i s djecom; stoga je potrebito s rana po- 
koravati ih a ne puštati ih da rastu po svojim hirima 
isprikom da će se godinama opametiti. Mudra je ona 
poslovica naših djedova: Tko čini djeci na volju, tvori 
sebi tugu i nevolju. Kamo sreće kad bi ju uvažili neki 
današnji lakoumni roditelji ! Istina je da godinama do- 
lazi i pamet, ali je na žalost i to istina da se kroz 
to vrijeme zle navike učvršćuju, a kad ove prevladaju 
razum i razboritost, tada mladić postaje nesposoban da 
ga više popraviš i ukrotiš. Nastojte stoga, roditelji, da 
se vaša djeca iz malih nogu nauče slušati vaše riječi i 
odmah izvršivati vaše zapovijedi, i ne dopustite nikada 
da vam i samo jedan put budu neposlušna a da ih ne 
kaznite. Ovaj ćete posluh postignuti ako vaše zapo- 
vijedi budu rijetke i razborite. Ne zahtjevajte nikada 
od vaše djece ono što ne mogu izvršiti. Ali, bilo 
da i najmanju malenkost zapovjedite vašoj djeci, ne 
smijete nikada prepustiti a da ne zahtjevate da je 
odmah izvrše. Niti moljakanjem a još manje darovima 
i obećanjima ne smijete ih sklonuti na posluh, jer na 
taj način vaša bi se djeca uvjerila da moraju biti ne- 
poslušna eda vi s njima ljepše postupate. Naučite vašu 
djecu na posluh u najmanjim stvarima, pa će biti mal 
da ne nemoguće da bi se usudili biti neposlušni većim 
zahtjevima. Nek vam je uvijek pred očima ovaj savjet 
jednoga od najslavnijih uzgojitelja prošlog vijeka: Ili 

se ne puštajte u borbu s djecom vašom, ili budite 
uvijek pobjednici, jer jaoh si ga vama ako ih samo i 
jedan put sebi pripustite, jer Duh Sveti kaže: „Sin 
sam sebi pripušten postaje svojeglav". x ) 

Sto se tiče načina, opomene i kazne mOraju biti 
razborite, jer su one lijekarija, i to moralna lijekarija, 
pa zato ih se mora upotrebljavati umjereno, u zgodno 
vrijeme i samo onoliko koliko to traži težina prekr- 
šaja. Rijetko moramo posegnuti za njima i to samo 
onda kad ima zato valjanog uzroka, jer neprestane i 
teške opomene i kazne radi svake malenkosti bivaju 
na štetu a ne na korist. Tko neprestano viče i kara 
taj ne uzgaja već dodijava i rasrdjuje. Vi morate 
proučavati i dobro upoznati ćud svoje djece eda vaša 
opomena i kazna budu korisne i uspješne. Jedna opo- 
mena koja je dostatna za dijete mirne ćudi, ne će ni 
najmanje vrijediti za drugo prkosno i svojeglavo. 
Katkada bit ce dostatna ozbiljna šutnja, katkada pro- 
nicavi pogled, ljubezna opomena, malo jači glas. Čemu 
dakle da toliko puta opetujete istu opomenu i da do- 
dijavate istim riječima, kad biste isti cilj postigli sa 
mnogo manje riječi ? 

Daleko od vas svaka pretjeranost u dobroti i 
susretljivosti, ali istodobno čuvajte se svake pretjera- 
nosti u strogosti; a vaša će opomena koristiti ako 
budete uvijek imali pred očima Gospodina Boga mi- 
lostivog i pravednog oca, i pravu ljubav prama vašoj 
djeci, koja će se istom okoristiti, jer će se uvjeriti da 
ju prati očinska ljubav i iskrena želja da postanu 
uzorni kršćani i valjani gradjani. 

* 

* * 


Usadjujuć na taj način u dušu vaše djece sveti 
strah Božji i svijest dužnosti vi ćete rijetko biti prisi- 
ljeni da posegnete za kaznama, koje se moraju ipak 
uvrstiti u sredstva uspješnog uzgoja. 

Kazne su dopuštene jer ih sv. Pismo odobrava 
a i ljudski ih zakoni naredjuju. Tko ne upotrebljava 
šibu mrzi na svoga sina; a tko ga ljubi taj ga iz malih 
nogu popravlja, ! ) govori Duh Sveti i nadodaje : „Ne 
propuštavaj kazniti dijete. Budeš li ga ošinuo šibom, 
ono ne će umrijeti a ti ćeš izbaviti dušu njegovu od 
pakla". ^ 

Naš narod zato kaže : Šiba je u raju rasla. Ali 
dok upotrebljavate kazne morate ići za tim, da po- 
pravite svoju djecu te vas ne smije pri tomu voditi 
živinski nagon da iskalite svoju srdžbu, a zato kazna 
treba da bude udarena mirnim i umjerenim duhom, a 
ne žestinom živinske ljutine, koja zlostavlja a ne po- 
pravlja djecu. Budete li katkada prisiljeni kazniti vašu 
djecu, učinite to velikom ljubavlju, pokazujući njima 
kako vam je žao što ste prinudjeni posegnuti za kaznom 
i da to činite jedino iz ljubavi i želje da se poprave. 
Na taj način oni će pripravno, odano i sa korišću 
podnijeti udarenu kaznu, jer će pripoznati svoju kri- 
vicu i bit će osvjedočeni da ste ih vi preko volje a 
za njihovo dobro kaznili. Nemilim udarcima i nerazbo- 
ritim kaznama ne samo što se vaši sinovi neće popra- 
viti, nego radi inada i prkosa postati će neposlušniji i 
gori od onoga što su prije bili, i u vama neće oni 
vidjeti ljubezne roditelje već bezdušne i okrutne ti- 
rijane, koje će oni samo mrziti. 


J ) Eccli. 30, 8. 


') Prov. 13, 21. 

-) Prov. 23, 13. 14. 

Toga radi sv. Pavao opominje roditelje, nek se 
kod kažnjavanja čuvaju pretjeranosti : „Roditelji, govori 
on, nemojte poticati na srdžbu vaše sinove (sa nera- 
zumnim i nepravednim kaznama ili sa prijetnjama i 
oštrim i ponizujućim izrazima) eda ne klonu duhom, ') 
već ih uzgajajte redom i poukom". 2 ) 

Eda se pak vaša djeca uvjere da strogost kojom 
ih vi popravljate, proizlazi iz prave ljubavi, treba da 
im pokažete kako vam je milo i drago kad vas oni 
slušaju i kad se iskreno popravljaju. Treba da ih 
umijete osokoliti kojom pohvalom ili nagradom, netom 
se oni pokorno vrate na bolji put. Sve se može po- 
stignuti od djece kad ona štuju i ljube svoje roditelje, 
jer se ljubav pribavlja ljubavlju. Palau, auktor „Kato- 
lika na djelu* veli: Ako hoćeš da žanješ ljubav, onda 
sij ljubav! i ako hoćeš da uživaš prava, onda vrši sa- 
vjesno svoje dužnosti. 3 ) 

Toliko nagrade i pohvale, koliko kazne i opo- 
mene moraju se upotrebljavati kod svih sinova prama 
njihovim zaslugama i njihovoj ćudi. 

Pristrana i nepravedna ljubav izvorom je nesloge 
i nenavidosti u obiteljima i neugasivih mržnja protiv 
onih roditelja, koji ne ljube jednako svu svoju djecu. 
Jaoh si ga i vječna sramota svim onim roditeljima, kod 
kojih se opaža ono čega ne vidimo ni kod samih ži- 
votinja, koje jednako ljube svoj porod i jednakom 
se brigom brinu za isti! 

Roditelji ne smiju prelaziti iz pretjerane strogosti 
na preveliku susretljivost, niti smiju sada biti odveć 


strogi a sad opet posve popustljivi, te pri općenju sa 
svojom djecom neka ih ne vodi časovito njihovo ve- 
selo ili tužno raspoloženje, uslijed kojega će naglo i 
ludo milovanje zamijeniti oštru opomenu i obratno, jer 
uzgoj djece nije jedna hirovita šala već najozbilniji 
posao kojim upravlja razum i razboritost. Stoga treba 
da roditelji znadu sami sobom vladati te uščuvati mir 
i hladnokrvnost toliko kod kazne koliko kod milo- 
vanja — žele li pribaviti ljubav, poštovanje i posluh 
svoje djece. 

❖ * 

Kod dobrog uzgoja sa opomenama i kaznama 
pretiču se i popravljaju mane, a sa dobrim izgledima 
usadjuju se krjeposti. Stoga roditelji moraju dobro za- 
pamtiti, da sva njihova skrb i cijelo njihovo nastojanje 
kod uzgoja djece biti će uzaludno ako ne budu oz- 
biljno nastojali da djeci svojoj prednjače dobrim pri- 
mjerom. Providnost je usadila u djetinje srce jaki 
nagon da oponaša svoje roditelje ; zato, kako je to naš 
glasoviti zemljak sv. Jeronim pisao rimskoj gospodji 
Leti „Dijete ne smije ni na ocu ni na materi da opazi 
nešto što ono ne bi moglo oponašati bez grijeha". ') 

Primjeri uopće mnogo više uvjeravaju nego li 
riječi, a oni roditelja jednostavno primamljuju. 

Kako rekoh, nagon oponašanja jest vrlo jak kod 
djeteta, jer ono uslijed svoje prirodjene nježnosti sa- 
svim lahko prima izvanjske utiske, koji se duboko 
usadjuju u njegovu dušu ; i koliko mu je teško shva- 
titi ono što ne vidi i ne čuje toliko se posve lahko 
zanese za onim što vidi i čuje. Toga radi dijete znati 
željno promatra sve ono što vidi te traži da mu sta- 


J ) Coloss. 3, 21. 
a ) Eph. 6, 4. 

3 ) Kat. na djelu knj. I. GI. 10, 18. 


] ) Poslan. VII. 

riji sve to protumače; navlas pak pazi na ono što 
rade njegovi roditelji i gleda na njihovo vladanje, te 
svaki svoj čin opravdava sa : tako radi i moj otac a i 
tako radi moja mati. 

Djeca pomnjivo slušaju naputke svojih roditelja, 
i svoj život uredjuju prama životu svoga oca i svoje 
matere. Kako su po naravi skloni da oponašaju ono 
što drugi čine, naravno je da osobitom pomnjom slijede 
primjer svojih roditelja, s kojima neprestano živu i čiju 
vlast smjerno poštuju. 

Osobito neizbrisiv biva utisak, što primjer dobre 
majke utisne u dušu djeteta. Poznato je kako je Blanka 
Kastiljonska, majka sv. Ljudevita IX. kralja Francu- 
skoga (1215.-1270.), namjerom da usadi u srce svog 
sinčića odvratnost i mržnju proti smrtnom grijehu, obi- 
čavala mu često opetovati: Moj sinko, ja te toliko 
ljubim, a ipak bih te voljela vidjeti mrtva na mojim 
koljenima, nego li znati da si samo jednim jedinim 
smrtnim grijehom okaljao dušu svoju. Blago onomu 
koji je uzrastao na koljenima dobre i pobožne majke ! 
Hoću da moj sin bude svetac, govorila bi majka sv. 
Atanazija (296.-373.), i on je postao svecem. 

Stoput ti zahvaljujemo, Vječni Bože, što si nam 
dao za majku jednu sveticu, klicali su pri smrti svete 
Emilije njezini sinovi sv. Bazilij (329.-379.) i sv. Grgur 
Nišanin (f oko godine 394.). 

Blaženi Ivan Vianney, župnik Arški (f 1859.) 
govorio je jednoga dana nekom svom prijatelju o ne- 
vinosti i sreći svojih prvih godina. Blago tebi, na to 
će mu prijatelj, što si bio tako sretan da si još iz 
malih nogu okusio milinu nevinosti! Poslije Boga, od- 
govori sveti župnik, to je djelo moje majke, ona je 
bila u istinu prava kršćanka ! 


Ništa nas toliko ne približava Bogu, govorio bi 
utemeljitelj društva sv. Vinka Paulskoga Fridrik Ozanam 
(*j* 1853.), taj slavni povjesničar i glasoviti francuski 
književnik, koliko spomen na svetu i pobožnu majku. 
Zato uzgojiti sinove za dragoga Boga bijaše vruća 
želja i Sofije, majke slavnog francuskog katoličkog 
organizatora Filiberta Vraua (f 1905.) l , i ona je bila 
pripravna i život svoj žrtvovati samo da se ta njezina 
želja ispuni! I sretne nje, jer joj se je i zaista ispu- 
nila ! 

Ako je -dakle taki i tako veliki upliv vaših iz- 
gleda, roditelji, na vladanje vaše djece, promislite i 
sudite sami kako je važno i potrebito da vaše vladanje 
bude uvijek čestito, uzorno i izgledno. Nemojte dakle 
nikada da vaša djeca čuju nepristojnu riječ iz vaših 
ustiju niti da ona opaze išta neuljudna na vama, nego 
neka vaše vladanje bude uvijek i svagdje ne samo 
uljudno već i kršćansko. Sudite dakle sami kakav ve- 
liki zločin počinjavaju oni nedostojni roditelji, koji misle 
da im je dopušteno sve, bilo govoriti bilo činiti pred 
svojom djecom ; i mješte da djeci svojoj pružaju dobar 
izgled, oni ih neprestano sablažnjuju, svojim razuzda- 
nim i bestidnim govorom, svojim psostima, svojim kle- 
tvama, svojim ogovaranjem, sa svojim kradjama i pre- 
varama, i katkada nećudorednim životom, u komu nema 
nikakva vršenja kršćanskih dužnosti. A što da rečemo 
o onim nesretnim materama, koje mješte da svojim 
primjerom uče svoje kćeri čednost i skromnost, na- 
mjerom da ih što prije na koji mu drago način udadu, 
one ih uče kako će svojim nečednim pogledima, svojim. 

*) Vanino, Filibert Vrau, Zagreb, zemalj. tiskara 
1916, str. 17. 

bezočnim kretnjama, sa gizdanjem i bestidnom goloti- 
njom, sa sastancima i dogovorima lukavo zasnovanim, 
zavoditi neiskusnu mladež. Ne znadu te jadnice da će, 
sva je prilika, morati radi toga oplakivati neke nepo- 
dobštine koje osramoćuju mnoge obi'elji, što su po- 
štenim i kršćanskim vladanjem mogle uživati dobar 

glas kod ljudih i zavrijediti obilati blagoslov Božji. 

* 

❖ * 

Na žalost svagdanje nam iskustvo kaže da mnogi 
roditelji svojim zlim izgledima čupaju iz srca svoje 
djece spasonosne utiske što je u njima prouzrokovala 
vjerska nauka a usadjuju sjeme buduće pokvarenosti ; 
stoga sv. Bernard veli, da takovi oci i takove matere, 
ne bi se smjeli zvati roditeljima već ubojicam vlastitog 
poroda. 

Za roditelje najsvetija i najvažnija izmedju svih 
obveza jest prednjačiti primjerom u vjernom i tačnom 
vršenju svih kršćanskih dužnosti. Moliti, primati sv. 
Sakramente, tačno vršiti crkovnu zapovijed posta i 
nemrsa, pomno izbjegavati psosti, ogovaranje, kleve- 
tanje, bestidnost, u jednu riječ postojano izbjegavati 
sve prigode koje bi mogle sablazniti djecu: to je eto 
sve ono što roditeljima mora neprestano biti pred 
očima. Oni su pod smrtni grijeh dužni da uvijek da- 
vaju u svemu ovomu dobar izgled svojoj djeci. Jer 
Isukrst veli: „Tko sablazni jednoga od ovih malih, 
koji u me vjeruju, bolje bi mu bilo da mu se o vrat 
objesi vodenični kamen, i da potone u dubinu morsku. 
Gledajte da ne prezrete jednoga od ovih malih, jer 
vam kažem, da andjeli njihovi na nebesima uvijek gle- 
daju lice Oca mojega, koji je na nebesima. Teško 
svijetu radi sablazni". J ) 

0 Matt. 18, 6. 7. 10. 


Budu li se djeca vaša izopačila radi vaših zlih 
izgleda i radi vašega nemara, ne samo što ćete biti 
uzrokom njihove pokvarenosti, već ćete ubrati gorki 
plod neugodnosti, žalosti, suza, što će u vašim obite- 
ljima prouzrokovati ruglo i sramotu. Biti ćete svjedo- 
cima domaćih kradja i rasipanja vašeg imanja, a što je 
najgore vi ćete sami postati njihovim ruglom i biti 
ćete od njih zapušteni i zlostavljeni. Koliko sam se puta 
i ja isti ganuo na suze nesretnih roditelja, koje su 
njihovi bezdušni sinovi ostavili u najjadnijem siroma- 
štvu ! Znam da u velikoj većini takvih slučajeva sinovi 
ne čine drugo nego vraćati svojim roditeljima ono što 
su ovi na žalost u svoje doba činili njihovim rodite- 
ljima. Vidi li dijete da njegov otac prezire i ne po- 
maže svoje roditelje, biti će posve teško da ono kasnije 
ljubi i časti svoje roditelje. Tko zlim izgledom kvari 
svoj porod, mal da ne uvijek postaje on sam žrtvom 
tih kobnih posljedica, jer sv. Pismo veli da u onomu 
u čemu neko griješi, da u tome biva i kažnjen. ‘) 

Želite li dakle dobra sebi i svojoj djeci, onda 
nastojte da ih vašim dobrim primjerom iz malih nji- 
hovih nogu, uzgajate dok ste na vrijeme. Učinite to 
iz ljubavi prama vašoj djeci i iz ljubavi prama samim 
sebi. 

A budući da bi svako vaše nastojanje bilo uza- 
ludno bez Božjeg blagoslova, to onda iza kako budete 
s vaše strane uložili sve svoje sile morate njemu Sve- 
mogućemu preporučivati ih svaki dan ; morate za njih 
prositi zaštitu Blažene Djevice Marije, Andjela čuvara 
i Svetaca. 

* 

* * 

0 Sap. 11, 17. 


— 30 


— 31 — 


Mislim da ovdje moram napose istaknuti važnost 
koju pri uzg-oju djece uvijek*! imaju kršćanske majke, 
jer toliko Crkva, koliko društvo uprav od njih pu- 
nim pravom traže i očekuju poslušne sinove i va- 
ljane i mirne gradjane. 

Bog je u majčino srce usadio posebnu milinu 
čuvstava, koja joj pružaju snagu i čine je sposobnom 
da dobro uspije u uzgoju djece. Ona je od prirode i 
od milosti Božje obdarena tajnom nekom moći nad 
ćudi svoje djece. Njezin glas, njezin pogled i njena 
fina dosjetljivost, kojoj ništa ne izbjegne, imaju neku 
posebnu moć nad voljom i nad srcem svoje djece. 

Čovjek može da se cgluši svakoj opomeni, može 
da se ne odazove nijednom čuvstvu, ali njegovo srce 
uvijek se gane kada čuje riječ : majka. On može da 
na sve zaboravi, ali nikada neće zaboraviti na svoju 
majku. Izmedju svih strašnih razvalina njegovog srca 
nalazi se uvijek slika one koja ga je na ovaj svijet 
porodila i koja mu se nameće te mu odlučno zapo- 
vijeda. Zato je posve teško naći u povjesti jednu 
majku, koja bi svojim primjerom, svojom pažnjom i 
svojim molitvama bila nastojala da dobro uzgoji svoj 
porod, a da ne bi bila u tomu uspjela. Glasoviti filozof 
de Maistre ("j* 1821.) veli da se može biti skoro si- 
gurni da strasti neće nikada sasvim izbrisati sa 
čela čovjeku onaj sveti biljeg, kojim je majka svim 
svojim silama nastojala obilježiti čelo svog djeteta. 
Sedam je sinova imala slavna majka Makabejka i svi 
bijahu smaknuti god. 168 prije Krista od Antijoha 
Epifana kralja sirskoga radi njihove vjernosti Bogu i 
domovini; sedmero ih je imala sv. Felicita i svi muče- 
nici pogubljeni radi Vjere početkom trećega vijeka ; 
osmero sv. Brigida, švedska kneginja (1373) i svi sveci. 


A ipak ova djeca nijesu bila niti jednake ćudi niti 
jednakih sklonosti; ali je brižljivi uzgoj svete majke 
uvijek uspješan i siguran. Zato nas crkvena povijest 
uči da su svi veliki Sveci imali svete majke, koje 
svojim sjajnim izgledima, svojim uzornim i svetim ži- 
votom i svojom neiscrpivom ljubavi usadiše prve klice 
krjeposti, pobožnosti i dužnosti u srce svojih mladjanih 
sinova. Eto vam nekoliko primjera. Sv. Grgur Na- 
zijanski mudri i revni Patrijarka carigradski ("j* oko 
god. 389.), Sveti Cezarij i sveta Gorgonija bijahu 
djeca svete None. Sv. Ivan Zlatousti (f 407.) sin je 
sv. Antuze. Pri kraju četvrtog vijeka jedna od najuzor- 
nijih matera, sv. Emilija, imala je sreću poroditi četvero 
djece i svi po uzor sveci, a to su : sv. Bazilije Veliki, 
Biskup cezarejski i utemeljitelj redovništva na istoku, 
sv. Grgur nisanski, sv. Petar biskup Sebaste i sv. Ma- 
krina ; sv. Vigilij Biskup tridentinski i mučenik (•)* 402.) 
bio je sin sv. Masencije ; Papa Grgur Veliki ("}" 604.) 
bio je sin sv. Silvine. Pri koncu desetog vijeka sv. 
Matilda carica Njemačka, žena Henrika Prvoga, poro- 
dila je Crkvi crkvenog dostojanstvenika sv. Brana 
Nadbiskupa Kelnskog, a Evropi jednoga od najhra- 
brijih vladara srednjega vijeka Otona Velikoga. Po- 
božni i slatki sv. Bernardo sin je sv. Alete. Kršćan- 
skom uzgoju svoje matere, sv. Ivane od Aze duguje 
utemeljitelj propovjedalačkog Reda sv. Dominik ("f 1221.) 
svoju izvanrednu pobožnost, svoju neustrašivu revnost 
u pobijanju kobnih bludnja manihejskog krivovjerja Al- 
bigeza. A da odveć ne oduljujem, izostavljam imena 
mnogih drugih svetih matera, koje dadoše Crkvi odanih 
sinova a čovjenčanstvu znamenitih dobročinitelja. Ali 
ne mogu s manjega a da vam ne progovorim o jednoj 
svetoj majci, koja je primjerom, suzama i molitvama 

isprosila obraćenja jednog velikana, koji je radi du- 
bine svoga uma i radi opširnog svog znanja stekao 
udivljenje svih vijekova. To vam je sv. Augustin iz Ta- 
gaste, koji je od žalosti što su Vandali opsjedali Hi- 
ponu, njegov biskupski grad, umro godine 430. Evo 
kako on isti u divnoj knjizi svojih Ispovijesti, koja je 
najdublje djelo kršćanske pedagogije, opisuje zamjerno 
nastojanje i postajanu brigu, kojima se je sv. Monika 
njegova majka starala da ga dovede na pravi put. 

Posve razuzdano uzgojen od svog oca poganina, 
koji je išao jedino za tim, da mu sin danas sutra po- 
stane glasoviti učitelj, Augustin dao se svom dušom na 
proučavanje svih filozofskih struja, osobito Platona, i 
na ispitivanje svih krivih nauka koje su u ono doba 
kolale. Ti nauci mješte da mu prosvijetle pamet oni 
ga još više zaslijepiše i on pun svih mogućih bludnja 
baci se u naručaj takovoj razuzdanosti, da, kada bi ga 
radi toga milo opominjala njegova majka, on bi se u 
svome srcu rugao njezinim opomenama i pripisivao ih 
ženskom praznovjerju, koje um prosvijetljen, kao što 
je bio tobože njegov, mora da prezire. Bilo mu je 
dvadeset godina kad umre Patricije njegov otac 
a on osta na čelu svoje obitelji, posve slobodan, jer 
kako je mogla da mu se nametne jedna slaba udo- 
vica? Izgledalo je da je nemoguće da se on obrati, jer 
govoriti Augustinu o obraćenju bilo je isto što izložiti se 
porugama mladića zaslijepljenog s mladih godina, koje 
su u njemu kipjele, i s oholog mu uma. J ) 

Zato ona „mjesto da Augustinu mnogo govori o 
Bogu, mnogo više bi Bogu govorila o Augustinu", ž ) 


*) Conf. Lib. 2. c. 3. 

2 ) Loc. cit. Lib. 3. c. 11. 

t. j. ona se je neprestano za njega Bogu molila. Nije 
bilo crkve u kojoj ne bi za svake pobožnosti Monika 
dala moliti za obraćenje svoga sina; nije bilo u Kar- 
tagi svećenika čijim molitvama ne bi ona njega pre- 
poručila. Uzalud je Augustin nastojao umaći njezinim 
očima skitajući se sad po Africi a sad po Evropi ; 
uzalud bi on katkada i obnoć pobjegao put Italije eda 
ne bude pod njezinim nadzorom, jer ga je ona uza- 
stopce slijedila u svim tim čudnim njegovim putova- 
njima bilo po moru bilo po kopnu. I koliko se je više 
on odalečivao od Boga i odgadjao svojim obraćenjem, 
toliko više se je ona za njega molila. Jednoga dana 
sv. Ambroz, Biskup milanski, do čijih je ona nogu 
gorko plakala, videći njezino blijedo lice i suzne oči 
ganut, u duhu proročanskom reče joj : Idi u miru, 
ženo, jer nije moguće da sin tolikih suza propane. x ) 
I to se proročanstvo ispuni, jer Augustin poslije punih 
dvanaest godina teških borba i svakovrstnih zabluda, 
svladan napokon od milosti Božje, od suza i molitava 
materinih, obrati se, i postane Biskupom u Hiponu. 
Svojim dubokim poznavanjem svih teoloških i svjetskih 
grana znanja, svojim uvjerljivim propovjedanjem, svojom 
neumornom revnošću i dubokoumnim razlozima, pobi 
on i obrati bezbroj krivovjeraca, razjasni i obrani sa 
stalnim dokazima najteže istine kršćanstva. 2 ) Veliki 
hiponski Biskup nije nikada zaboravio na sve ono što 
je sv. Monika učinila za njegov uzgoj i za njegovo 
obraćenje, te je gorko plakao nad odrom matere svoje 
iLOstiji, gdje je ona na povratku u Afriku iza njegovog 

*) Conf. L. 3. c. 12. 

2 ) Alzog, Univ.-Kirchengeschichte I. B. §. 311 
IX. Aufl. Mainz 1872. 

obraćenja, umrla. „Sve dugujem, govorio je on, ovoj 
mojoj majci: njoj život dugujem, njoj obraćenje moje 
dugujem ; nek mi nitko ne predbacuje slabost što 
plačem nad onom, koja je toliko i toliko plakala nad 
mojim stramputicama, dok me nije Bogu privela". x ) 

Ako je dakle udovici majci pošlo za rukom da 
obrati sina, komu je bilo već trideset godina i koji je 
bio pokvaren u duši i u tijelu, što sve neće moći po- 
stignuti otac i majka ako budu složno nastojali da u 
nevinu i povodljivu dušu svoje dječice usade prve 
klice krjeposti i čestitog i neporučnog vladanja? A 
što jedna brižna majka ne bude mogla postići poukom, 
pametnim opomenama i dobrim primjerom, to će ona 
zastalno postići molitvom, jer materina molitva ima 
posebnu moć pred oltarom Onoga, koji je umirući 
na Križu, zadnje svoje riječi posvetio ljubavi matere 
svoje, koja je ispod njegovih nogu, gorko cvilila. 

Molite dakle, kršćanske majke, za vašu djecu, 
eda vam ih Bog očuva od nezasitne pohlepe, od ne- 
čistih želja, i od grješne ljubavi. Molite neka ih dragi 
Bog okrijepi u njihovim nepastima eda otrovni dah 
bezvjerstva ne pokvari njihovo srce. Molite njihovog 
Andjela čuvara nek neprestano prati svaki njihov korak. 
Molite uvijek dok vam bude dano da živite na obranu 
i na utjehu vaše djece, a i na drugom svijetu u krilu 
Boga nastavite ga moliti za sreću vaše djece i za 
vječno njihovo spasenje. 

* 

* * 

Prije nego svršim ovaj moj pastirski list, koji 
pišem pod žalosnim dojmom o nikakvoj važnosti što 

se danas posvećuje domaćem uzgoju, moram još jedan 
put da ozbiljno svratim svu vašu pozornost na tešku 
odgovornosti što će te imati pred Bogom, pred vašom 
savjesti, i pred čovječanskim društvom ako budete za- 
nemarili kršćanski uzgajati vaš porod. 

Roditelji, ozbiljno mislite i nikada ne zaboravite 
na onaj strogi račun, koji će na dan sudnji Isukrst 
tražiti od vas o onim dušama, koje njega stoje svu 
njegovu neprocjenjenu krv, a kojima ste vi vašom ne- 
marnošću i vašim zlim izg-ledima najviše skrivili vječnu 
propast. Koja li će vječna muka mučite vaše srce na 
pomisao da ste vi izdali vašu djecu, kad ste ih puštali 
da živu bez reda, bez Vjere, bez posluha, a možda i 
bez poštenja! Ovi pokvareni sinovi, koji su u svomu 
djetinstvu bili vaši mali silnici, biti će vašom mukom u 
svojoj mladosti, a za tim vašom sramotom. Biti će oni 
vašom osudom pred svijetom, jer će rasti zli i pokva- 
reni, a cijeli svijet to će predbacivati vama, koji ste 
vašom nemarnošću ostavili u njima zlo sjeme potom- 
stvu. 1 dok oni budu očajno plakali i kasno i uzalud 
se kajali, te vas proklinjali jer ste zanemarili njihov 
uzgoj, ljudsko društvo, koje je punim pravom očeki- 
valo da ćete vi savjesno vršiti one roditeljske dužnosti 
koje su imale ići za tim da uzgoje i oplemene um i 
srce mladog naraštaja i da ga priviknu na tačno vršenje 
zakona, to će društvo žigom sramote označiti vašu 
nemarnost, jer su i sami pogani držali da i najmudriji 
zakoni ništa ne vrijede ako se ne oslanjaju na pomni 
domaći uzgoj, zato bi radi prekršaja sinova običavali 
kazniti roditelje. Stoga je Likurg, jedan od najslavnijih 
zakonodavaca Grčke, još 900. godine prije Isukrsta, 
odredjivao da, kada bi u Sparti koje dijete prekršilo 
koji zakon, ne bude ono kažnjeno, već njegovi roditelji. 

Budite dakle marljivi i brižni uzgojitelji vaših 
sinova, jer će oni jednoga dana biti onakovi, kakove ih 
vi budete uzgojili vašim naputkama, vašim opomenama, 
vašim nadzorom i vašim primjerima. Oni će biti ili zli 
radi vaše nemarnosti i prevelike poputljivosti, ili će biti 
usljed vašeg razboritog i postojanog nastojanja krje- 
posni i dostojni vas, Crkve i ljudskog društva. Ne 
zaboravite nikada ovu riječ Duha Svetoga, koju po- 
tvrdjuje povijest svih vijekova: „Mladić i u starosti 
svojoj ići će onim putem kojim krene u mladosti". *) 

ZADAR, 2. veljače 1917. 

*j* VINKO Nadbiskup. 


Ova će poslanica biti pročitana i shodno rastu- 
mačena vjernicim netom to bude moguće; te će biti u 
župskom arhivu sahranjena da bude podlogom kate- 
kezam, što će tekom svake godine poštovani Dušo- 
brižnici držati roditeljima o dužnosti kršćanskog uzgoja 
njihove djece. 


’) Prov. 22, 6. 




